Diari Oficial de la Generalitat Valenciana


Sumari del DOGV 8092, del 26-07-2017 (2017/6899)

ORDRE 32/2017, de 24 de juliol, del conseller d'Educació, Investigació, Cultura i Esport per la qual es modifica l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/07/24/32/dof/vci/html**

### Dades del document

Número de DOGV
:   8092

Data del DOGV
:   26-07-2017

Secció del DOGV
:   I. DISPOSICIONS GENERALS

Número del document
:   2017/6899


Data del document
:   24-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Descriptors 

:   * Conselleria d'Educació, Investigació, Cultura i Esport
    * legislació

ORDRE 32/2017, de 24 de juliol, del conseller d'Educació, Investigació, Cultura i Esport per la qual es modifica l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana. [2017/6899]  
PREÀMBUL  
  
L'Ordre 42/2016, de 3 d'agost, del conseller d'Educació, Investigació, Cultura i Esport, estableix les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana (DOGV 7845, 05.08.2016).  
Aquestes subvencions es troben incloses en l'objectiu estratègic 6 de la Direcció General de Formació Professional i Ensenyaments de Règim Especial, contemplat en la Resolució de 30 d'agost de 2016, del conseller d'Educació, Investigació, Cultura i Esport, per la qual s'aprova el Pla estratègic de subvencions 2016-2019 de la Conselleria d'Educació, Investigació, Cultura i Esport que figura com a annex únic (DOGV 7865, 05.09.2016).  
Si bé es mantenen els criteris de l'ordre esmentada, es considera necessària una modificació d'aquesta norma per donar un impuls als ensenyaments no reglats de música i dansa, fomentant la qualitat dels seus recursos personals per adaptar-se als nous reptes socials i educatius que s'hi plantegen. Per això, s'ha estimat oportú que les entitats beneficiàries d'aquestes subvencions no poden continuar funcionant com a escoles d'educands i han de complir el requisit d'estar inscrites com a escoles de música, escoles de dansa o escoles de música i dansa en el Registre de Centres Docents de la Comunitat Valenciana.  
  
A fi de garantir el principi de seguretat jurídica i facilitar el seu coneixement i comprensió, d'acord amb allò que s'assenyala a l'article 129 de la Llei 39/2015, d'1 d'octubre, del procediment administratiu comú de les administracions públiques, s'observa que els termes en els quals s'expressen alguns articles d'aquesta ordre poden induir a confusió i cal, per tant, una modificació per clarificar-los.  
El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna, en l'article 6, a la Conselleria d'Educació, Investigació, Cultura i Esport, les competències en matèria d'educació.  
  
El Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, assenyala que les competències en relació amb les escoles de música i de dansa corresponen a la Direcció General de Formació Professional i Ensenyaments de Règim Especial. Així mateix, dins de les seues competències es troben el foment, l'impuls i la promoció d'aquestes escoles, com també la proposta i gestió de subvencions a aquestes.  
De conformitat amb allò que disposa l'article 7.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les subvencions d'aquesta ordre no estan subjectes a la notificació prevista en l'article 108 del Tractat de funcionament de la Unió Europea, pel fet de no reunir tots els requisits de l'article 107.1 del tractat.  
Per tot això, vista la proposta de la Direcció General de Formació Professional i Ensenyaments de Règim Especial, i de conformitat amb aquest; segons els preceptes de l'article 17 de la Llei 38/2003, de 17 de novembre, general de subvencions; de la disposició final primera del Reglament de la Llei general de subvencions aprovat pel Reial decret 887/2006, de 21 de juliol, que aprova el Reglament i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; tenint en compte els informes preceptius, el resultat del tràmit d'audiència efectuat, i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article únic. Articles modificats  
S'aprova la nova redacció dels apartats i preceptes que s'indiquen en l'annex de forma que es modifica l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana, quedant afectats, en part o en la seua totalitat, els articles següents:  
  
Article 1. Objecte  
Article 2. Requisits i acreditació dels beneficiaris  
Article 3. Obligacions de les beneficiàries  
Article 6. Criteris objectius i quantia individualitzada d'atorgament de la subvenció  
Article 9. Procediment per a la justificació de la subvenció  
  
  
DISPOSICIÓ ADDICIONAL  
  
Única. Regla de despesa pública  
Aquesta ordre no comporta autorització de despesa pública. No obstant això, la despesa corresponent a les convocatòries basades en aquesta ordre haurà d'estar dotada, en tot cas, en els pressupostos de la Generalitat dels exercicis que siguen procedents.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 24 de juliol de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX  
Nova redacció dels articles afectats per la modificació parcial de l'Ordre 42/2016, de 3 d'agost, del conseller d'Educació, Investigació, Cultura i Esport, per la qual s'aproven les bases reguladores de les subvencions a centres d'ensenyament no reglat de música i de dansa, dependents de corporacions locals o d'entitats privades sense ànim de lucre de la Comunitat Valenciana  
  
U  
L'article 1 queda redactat de la següent manera:  
«Article 1. Objecte  
L'objecte d'aquesta ordre és aprovar les bases reguladores de les subvencions a centres d'ensenyament no reglat de música i de dansa regulats en la secció primera del capítol II del títol II de la Llei 2/1998, de 12 de maig, valenciana de la música, de la Generalitat, de titularitat de les corporacions locals o d'entitats privades sense ànim de lucre de la Comunitat Valenciana, per a contribuir al finançament parcial d'aquests centres. Aquestes subvencions es concediran pel procediment de concurrència i prorrateig, d'acord amb l'article 22 de la Llei 38/2003, de 17 de novembre, general de subvencions».  
  
Dos  
L'article 2 queda redactat de la següent manera:  
«Article 2. Requisits i acreditació dels beneficiaris  
1. Podran sol·licitar aquestes subvencions les entitats que complisquen l'objecte d'aquesta ordre.  
En el cas que les corporacions locals tinguen subcontractada l'activitat docent a través d'una entitat concessionària sense ànim de lucre, han de ser aquestes entitats concessionàries les sol·licitants i les beneficiàries a l'efecte previst en aquesta ordre, sempre que complisquen els requisits, les obligacions i qualsevol disposició prevista en aquesta ordre per a les entitats privades.  
D'altra banda, les entitats privades no tenen la possibilitat de subcontractar totalment o parcialment l'activitat subvencionada.  
2. La resolució de convocatòria d'aquestes subvencions podrà establir com a requisit que, en el cas d'haver sigut beneficiàries del mateix tipus d'ajudes en l'exercici anterior, les entitats hagen justificat la subvenció correctament.  
3. Per a obtindre subvenció les entitats sol·licitants han de complir els requisits que es preveuen en els articles 13 i 14 de la Llei 38/2003, de 17 de novembre, general de subvencions. Així mateix, han de complir els requisits següents:  
a) Figurar inscrites com a tals en la secció específica del Registre de Centres Docents de la Comunitat Valenciana. Les escoles han d'haver sol·licitat la inscripció abans de la finalització de l'any d'inici del curs escolar de referència en la convocatòria de subvenció.  
b) Que el primer dia hàbil del mes de novembre de l'any d'inici del curs escolar de referència en la convocatòria de subvenció, estiga iniciada l'activitat de l'escola.  
c) Disposar del nombre mínim de professorat establit en la normativa vigent reguladora d'aquests centres. A l'hora d'atorgar la subvenció només es considerarà el professorat contractat i donat d'alta en la Seguretat Social amb efecte, almenys, del primer dia hàbil del mes de novembre de l'any d'inici del curs escolar de referència en la convocatòria de subvenció. El professorat contractat que exercisca un altre lloc de treball en el servei públic haurà d'acomplir amb allò que s'estableix en la normativa vigent sobre incompatibilitats del personal al servei de les administracions públiques.  
d) Que el professorat dispose del requisit de titulació assenyalat en la normativa vigent reguladora d'aquests centres.  
e) Complir amb tot allò que s'establesca en la normativa vigent reguladora d'aquests centres.  
f) Que l'entitat sol·licitant es troba al corrent en el compliment de les obligacions tributàries i davant de la Seguretat Social.  
4. Per a obtindre la subvenció, les entitats sol·licitants han d'acreditar el compliment dels requisits assenyalats de la manera següent:  
a) Per mitjà de la declaració responsable inclosa en la sol·licitud de subvenció, de la persona que exercisca la representació legal de la corporació local o entitat privada titular de l'escola, les obligacions següents:  
- No estar incursa en cap prohibició per a obtindre la condició de beneficiària assenyalada en l'article 13 de la Llei 38/2003, de 17 de novembre, general de subvencions.  
- Que l'òrgan competent de la titular de l'escola ha adoptat l'acord per a formular la sol·licitud de la subvenció i que es faculta, com a representant legal d'aquesta, la persona que subscriu la sol·licitud de subvenció per a realitzar tots els tràmits relacionats amb la sol·licitud esmentada.  
- El compromís de la titular de l'escola de complir les obligacions que es deriven de la concessió de la subvenció en el cas de resultar beneficiària.  
- El compromís de la titular de l'escola d'incloure una partida pressupostària destinada a mantenir-la en funcionament.  
- El compromís de notificar qualsevol modificació de les circumstàncies que s'han tingut en compte a l'hora de sol·licitar la subvenció.  
- Si és el cas, que l'entitat titular de l'escola ha justificat la subvenció concedida en l'exercici anterior.  
- Complir els requisits establits en la normativa vigent per a ser beneficiària d'aquestes ajudes.  
- Que són certes les dades contingudes en la sol·licitud i documentació que s'adjunta.  
- Que la titular de l'escola disposa de tota la documentació acreditativa del que declara.  
A més del que s'indica anteriorment, les entitats privades sense ànim de lucre també han d'acreditar per mitjà de la declaració responsable:  
- Si és el cas, que l'entitat titular de l'escola es troba en el supòsit d'exempció del pagament de l'impost d'activitats econòmiques.  
- Que l'entitat titular de l'escola no és deutora per reintegrament de subvencions i que no es troba limitada per alguna sanció administrativa en aquest sentit.  
Les dades acreditades per mitjà de la declaració responsable podran ser objecte d'una comprovació posterior per sistema de mostreig, i es podrà requerir, en qualsevol moment del procés administratiu, l'aportació efectiva dels documents.  
b) Les entitats privades, de conformitat amb allò que disposa l'article 5 del Decret 165/2010, de 8 d'octubre, del Consell, en el model de sol·licitud podran fer constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
En el cas que no s'atorgue aquesta autorització, l'entitat privada sol·licitant haurà d'aportar els certificats següents:  
- Certificat de l'Agència Estatal d'Administració Tributària que acredite que es troba al corrent de les seues obligacions.  
- Certificat de la Tresoreria General de la Seguretat Social acreditatiu que es troba al corrent en el compliment de les seues obligacions davant de la Seguretat Social.  
- Certificat de la Direcció Territorial de la Conselleria d'Hisenda i Administració Pública que acredite que es troba al corrent de les seues obligacions amb la Generalitat.  
c) La direcció general competent en matèria d'ensenyaments de règim especial comprovarà d'ofici els requisits següents:  
- Si es tracta d'una entitat privada, que figure inscrita en el registre que legalment corresponga, com a entitat sense ànim de lucre.  
- Que l'escola figure inscrita en la secció específica del Registre de Centres Docents de la Comunitat Valenciana.  
- Si és procedent, que l'escola figure en el Registre de Centres Docents com a escola d'àmbit comarcal o supramunicipal.  
- En cas que l'escola utilitze espais o recursos humans compartits amb un altre centre educatiu, que hi haja compatibilitat entre els dos ensenyaments. Si cal, la unitat administrativa responsable de la tramitació de les convocatòries podrà sol·licitar informe a la inspecció d'educació».  
  
Tres  
L'article 3, en l'apartat 8, queda redactat de la següent manera:  
  
«8. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, general de subvencions, en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 7 d'aquesta ordre».  
  
Quatre  
L'article 6 queda redactat de la següent manera:  
«Article 6. Criteris objectius i quantia individualitzada d'atorgament de la subvenció  
1. Quan les convocatòries de subvenció per a escoles de música, escoles de música i dansa o escoles de dansa siguen diferenciades, la subvenció s'atorgarà a totes les sol·licitants que complisquen els requisits exigits, i es prorratejarà entre aquestes la totalitat del crèdit disponible a cada convocatòria. En cas contrari, la convocatòria podrà estipular, si es considera oportú, els percentatges de crèdit dirigits a cada tipologia d'escola.  
2. En cap cas, la quantia individualitzada màxima que es pot atorgar a cadascuna de les sol·licitants pot superar la diferència entre ingressos i despeses previstes en realitzar la sol·licitud. Almenys un terç de les despeses previstes de l'escola s'han de cobrir amb ingressos o finançament propi.  
3. En el capítol d'ingressos, es consideraran a part d'altres ajudes o subvencions que puguen rebre les sol·licitants per a la mateixa finalitat, les aportacions ordinàries de l'alumnat en concepte de matrícula i mensualitats que incidisquen directament en la docència i funcionament diari de l'escola.  
4. La comissió de valoració estudiarà les sol·licituds admeses a tràmit i la proposta d'assignació de l'import de les subvencions tenint en compte els criteris següents:  
Primer. S'assignarà un mòdul fix per cada localitat atesa a aquelles escoles que tinguen un àmbit comarcal o supramunicipal i així conste en el Registre de Centres Docents de la Comunitat Valenciana. La quantia atorgable per cada localitat atesa es farà constar de manera específica en la resolució de convocatòria. Per a poder percebre aquest mòdul, els ensenyaments s'han d'impartir en dependències que no pertanyen a la seu d'una altra escola inscrita en registre.  
Segon. Amb la quantitat restant, es farà un prorrateig entre totes les sol·licitants atenent les despeses previstes per cada escola en el curs escolar a què faça esment la convocatòria de subvenció. Aquest prorrateig podrà cobrir un percentatge màxim de les despeses previstes que s'establirà en la resolució de convocatòria, i sempre que hi haja crèdit disponible per fer-ho.  
Per a calcular la previsió de despeses de l'escola, s'hauran de tindre en compte dos conceptes:  
a) Despeses de personal docent. Serà la suma de les despeses previstes per cadascun dels professors i professores contractats. Per al càlcul de les despeses previstes per cada professor/a, s'agafarà com a referència les generades en el mes de novembre de l'any d'inici del curs escolar, entenent aquesta despesa com la suma del salari brut més la corresponent quota de la Seguretat Social a càrrec de l'empresa, i aquesta despesa es multiplicarà pel nombre de mesos en què cada professor/a haja d'estar contractat/da.  
b) Despeses de funcionament. Es calcularà atenent el nombre d'alumnat matriculat en el curs escolar motiu de la convocatòria. A la resolució de convocatòria es contemplarà un coeficient de referència per alumne/a matriculat/da, calculat a partir de les dades contrastades i justificades en la convocatòria anterior.  
Tercer. Si queda crèdit disponible, es realitzarà un altre prorrateig a cadascuna de les sol·licituds admeses atenent els següents criteris de baremació:  
a) Un terç de la puntuació referida a la qualitat dels recursos humans atenent la qualificació professional, els cursos de formació i les condicions laborals del professorat.  
b) Un terç de la puntuació referida a la qualitat de l'oferta formativa atenent la presència d'especialitats de promoció, els conjunts instrumentals existents, l'oferta formativa complementària i la promoció de la formació al llarg de la vida.  
c) Un terç de la puntuació referida a la innovació educativa atenent els projectes que s'estiguen desenvolupant en el centre.  
La resolució de convocatòria anual contemplarà l'assignació de punts dels criteris de baremació assenyalats. Aquest últim prorrateig podrà cobrir un percentatge màxim de les despeses previstes que s'establirà en la resolució de convocatòria, i sempre que hi haja crèdit disponible per fer-ho».  
  
Cinc  
L'article 9 queda redactat de la següent manera:  
«Article 9. Procediment per a la justificació de la subvenció concedida  
1. Les entitats privades sense ànim de lucre hauran d'efectuar la justificació per l'import total de la subvenció concedida mitjançant la rendició del compte justificatiu regulat en l'article 72 del Reglament de la Llei 38/2003, general de subvencions, aprovat pel Reial decret 887/2006, de 21 de juny.  
Les corporacions locals hauran d'efectuar la justificació per l'import total de la subvenció concedida mitjançant la rendició del compte justificatiu simplificat que regula l'article 75 del Reglament de la Llei 38/2003, general de subvencions, aprovat per Reial decret 887/2006, de 21 de juny.  
2. La justificació haurà de contindre:  
a) Document justificatiu que certifique els ingressos verificables i la relació nominal del personal docent d'acord amb el model facilitat, on constarà el salari brut percebut, la seguretat social a càrrec de l'empresa i el percentatge de la nòmina imputable a l'escola en el curs escolar (de setembre a agost) a què faça esment la convocatòria de subvenció.  
  
En cas que algun professor/a cause baixa del centre durant el període escolar s'haurà de justificar el fet que l'ha motivat. Igualment s'indicaran les noves altes de professors incorporats durant el període escolar, com també les especialitats/assignatures que imparteixen.  
b) La vida laboral del codi compte de cotització de l'entitat titular del període en el qual el professorat ha estat contractat per la titular de l'escola juntament amb els rebuts de liquidació de cotitzacions i relació nominal de treballadors (de setembre a agost) a què faça esment la convocatòria de subvenció.  
c) La memòria anual del curs escolar a què faça esment la convocatòria de la subvenció, la qual ha de contenir, com a mínim, els apartats següents:  
- Programes d'aprenentatge oferits.  
- Dades de matrícula (assenyalar les variacions sobrevingudes al llarg del curs).  
- Distribució de grups, horaris i calendari escolar (assenyalar les modificacions efectuades respecte a la planificació d'inici de curs).  
  
- Resultats acadèmics del curs i valoració d'aquests.  
- Activitats culturals i formatives efectuades.  
- Valoració i pla de millora dels aspectes següents: organització de l'ensenyament, acció docent, recursos humans i materials, processos d'ensenyament, programa formatiu, vinculació amb l'entorn.  
- Accions relacionades amb qualitat i innovació educativa.  
3. Les despeses generades pel personal docent ressenyades en el moment de la justificació no podran presentar un desfasament a la baixa de més del 25 % respecte a la previsió d'inici de curs tal com es va formular en la sol·licitud de subvenció. Per tant, s'ha de demostrar que s'ha mantingut el volum de contractació de personal docent que ha estat considerat per a la concessió de la subvenció, i adjuntar, si cal, a l'informe de vida laboral, un certificat de l'entitat subvencionada que detalle i justifique les variacions produïdes.   
Si es dóna aquest desfasament, la subvenció concedida quedarà sense efecte i es perdrà el dret al cobrament.  
4. Si la concessió d'altres ajudes i subvencions es produeix després de la resolució de convocatòria corresponent, es minorarà la subvenció atorgada en el cas que amb aquestes noves aportacions se supere el cost efectiu de l'activitat subvencionable.  
5. D'acord amb el que estableix l'article 19.3 de la Llei 38/2003, de 17 de novembre, general de subvencions, l'import de les subvencions en cap cas pot ser d'una quantia tal que, aïlladament o en concurrència amb altres subvencions, ajuts, ingressos o recursos, supere el cost de l'activitat subvencionada. El cost de l'activitat subvencionable serà la diferència entre els ingressos imputables a l'escola i la suma de les despeses de personal docent justificades més les despeses de funcionament definides a l'article 6.4.segon.b)».


Còpia Permalink ELI